
          הכנסת

הכנסת העשרים
מושב רביעי

<פרוטוקול מס' 573>
מישיבת ועדת הפנים והגנת הסביבה

יום רביעי, ו' באדר התשע"ח (21 בפברואר 2018), שעה 9:10

<סדר היום:>
< הצעת חוק רישוי עסקים (תיקון רישוי מפעלי תשתית לאומית), התשע"ח-2017 (פ/4832/20)>
נכחו:

<חברי הוועדה:> 
יואב קיש – היו"ר

טלב אבו עראר 

יעקב אשר 

זאב בנימין בגין

נאוה בוקר 

יואב בן צור 

יעל גרמן 

תמר זנדברג 

אכרם חסון 

יעל כהן-פארן 

בצלאל סמוטריץ 

חמד עמאר 
חברי הכנסת:

דוד אמסלם
דב חנין

אחמד טיבי

אברהם נגוסה

לאה פדידה

<מוזמנים:> 

	ממונה ייעוץ משפטי, משרד ראש הממשלה 
	–
	הדס שוגרמן

	הלשכה המשפטית, משרד הפנים 
	–
	שחר פרלמוטר

	מנהל היחידה לרישוי מפעלים ביטחוניים, משרד הפנים 
	–
	ראם לוט

	מנהל אגף תכנון ובנייה, משרד הפנים 
	–
	אלעד יוסף לב

	הלשכה המשפטית, משרד הפנים 
	–
	דרורה שפירא

	הלשכה המשפטית, משרד האוצר 
	–
	אביעד נימקובסקי

	רפרנטית מים, אגף תקציבים, משרד האוצר 
	–
	רעיה עדני

	מנהל אגף תקנות תכנון ובנייה, משרד האוצר 
	–
	דרור ישראל לוינגר

	רפרנטית חקלאות, מח' ייעוץ וחקיקה, משרד המשפטים 
	–
	הגר סיליקטר

	מח' ייעוץ וחקיקה, משרד המשפטים 
	–
	אהוד לנדאו

	ראש אגף מניעת רעש וקרינה, המשרד להגנת הסביבה 
	–
	סטיליאן גלברג

	הלשכה המשפטית, המשרד להגנת הסביבה 
	–
	הדס פיקסלר

	הלשכה המשפטית, המשרד להגנת הסביבה 
	–
	ליאורה עפרי

	ראש אגף תעשיות ורישוי עסקים, המשרד להגנת הסביבה 
	–
	גילי צימנד

	רמ"ד יחידות מבצעיות משטרה, המשרד לביטחון פנים 
	–
	תמר  ליברטי 

	רמ"ד רישוי, אגף שיטור, המשרד לביטחון פנים 
	–
	מאיה  וינקלר 

	ראש ענף תכנון כלכלי, המשרד לביטחון פנים 
	–
	אבישי  לדאני 

	עוזר היועץ המשפטי, המשרד לביטחון פנים 
	–
	רועי  הראל 

	מנהל תחום רישוי, משרד העבודה, הרווחה והשירותים החברתיים 
	–
	אריק טייב

	טיוב רגולציה, משרד האנרגיה והמים 
	–
	יאנה גרינמן

	מנהל תחום, משרד האנרגיה והמים 
	–
	אמיר פולברמכר

	סמנכ"ל רגולציה חברת החשמל, משרד האנרגיה והמים 
	–
	אורן הלמן

	מנהל יח' רגולציה וקשרי ממשל, חברת החשמל, משרד האנרגיה והמים 
	–
	עינב חשאי

	מנהל אגף ספקטרום, משרד התקשורת 
	–
	נתן שוברט

	משרד התקשורת 
	–
	טל אלימלך

	מנהלת תביעות חקיקה, משרד התקשורת 
	–
	בת שבע  נחמיה 

	יועצת משפטית, מרכז השלטון המקומי 
	–
	מרים סלומון

	ראש העיר חיפה 
	–
	יונה יהב

	יועצת משפטית, עיריית חיפה, פורום ה-15 
	–
	ימית קליין

	רכז קשרי קהילה חיפה, מגמה ירוקה 
	–
	יובל בן ארי

	מובילת תא חיפה, מגמה ירוקה 
	–
	ליהי שחר ברמן

	חברת ועד, הקואליציה לבריאות הציבור 
	–
	רוית שטוסל

	יו"ר הפורום הישראלי לשמירה על החופים 
	–
	חנה  הלינה קופרמן

	מנכ"לית עמותת צלול 
	–
	מאיה יעקבס

	מנהלת תחום קשרי ממשל ומדיניות, מגמה ירוקה 
	–
	יערה פרץ

	שדלן/ית (גורן עמיר יועצים בע"מ ), מייצג/ת את פורום ה-15 הערים העצמאיות
	–
	יהושע שלמה זוהר

	שדלן/ית (פוליסי בע"מ), מייצג/ת את חיפה כימיקלים (לקוחות קבועים נוספים שנושא הישיבה נוגע אליהם באופן ישיר: התעשייה האווירית, מקורות חברת המים הלאומית) 
	–
	עידית שבתאי סידיס

	שדלן/ית (אימפקט (ל.א.ב) בע"מ), מייצג/ת את חברת החשמל
	–
	אירדה קריימר

	שדלן/ית (פרילוג בע"מ), אינו/ה מייצג/ת לקוחות בדיון זה
	–
	זכריה יחיאל רייך


<ייעוץ משפטי: >
תומר רוזנר

לירון אדלר-מינקה – עוזרת משפטית
<מנהלת הוועדה:>
לאה קריכלי
<רישום פרלמנטרי:>
אור שושני
<הצעת חוק רישוי עסקים (תיקון רישוי מפעלי תשתית לאומית), התשע"ח-2017 (פ/4832/20)>
<היו"ר יואב קיש:>
בוקר טוב לכולם. בוקר טוב לראש עיריית חיפה מר יונה יהב. הבנתי שביקשת לבוא ולומר כמה דברים. מיד נאפשר לך. 

אני אתחיל במילה לראש עיריית חיפה, שביקש לבוא ואמרתי לו שאין בעיה, למרות שאנחנו כבר סיימנו את הדיון בנושא. היום אנחנו ביום של הצבעות. בכל מקרה, נשמח לשמוע את דבריך, אבל אני רוצה לציין שהחוק הזה אינו חוק רק לעיריית חיפה, זה חוק שיחול כמובן על כל הארץ ויש לו משמעויות לגבי התפיסה הלאומית. אבל ברור שהנושא התעורר בעקבות הסיפור של חיפה כימיקלים ובתי הזיקוק בהמשך, ואין ספק שלעיריית חיפה יש לא מעט מפעלים בעלי חשיבות לאומית, שהיום, לפני השינוי של החוק, הם ברישוי עסקים מלא של העירייה, וייתכן שלאחר שינוי החוק חלקם יעברו להליך של רישוי עסקים בעלי חשיבות לאומית, כפי שמוגדר פה. 

לפני שאתה תדבר אני רוצה לומר מילה. אנחנו סיימנו את הדיון ואנחנו ניגש היום להצבעות. בכוונתי להצביע היום ולסיים את החקיקה. אני שמעתי גם מחברי האופוזיציה וגם מהציבור שיש איזה רצון לזקק יותר את הסעיף - - -

<יעקב אשר (יהדות התורה):>
גם מחברי קואליציה. 

<היו"ר יואב קיש:>
גם קואליציה, אתה צודק. 

<תמר זנדברג (מרצ):>
לא, כי בדרך כלל עושים כאן מה שהאופוזיציה מבקשת...

<היו"ר יואב קיש:>
אני אומר עוד פעם, אין בכוונתי לפתוח את הדיון ואני לא אפתח את הדיון. אני הבאתי הצעה של שלושה סעיפים שממקדים ומסבירים את הנימוקים האפשריים שתצטרכו להסביר לפיהם... ברור לי שלא כולם יהיו מרוצים. חברת הכנסת גרמן ראתה אותם, חבר הכנסת אשר ראה אותם, ולא כולם יהיו מרוצים מהם, חלק אולי ירצה לשנות ולהוסיף – אבל אין דיון על זה. תומר, אני אפילו שוקל לוותר על זה, כי אני לא רוצה להיות פה בסיטואציה שחברי הכנסת... אנחנו סיימנו את הדיון, יש הצעת חוק, ועליה מצביעים. אני עושה כאן מהלך שהוא יוצא דופן, אני מודה, אבל אני לא מוכן לקחת עליי את הסיכון, במיוחד לאור זה שהסכמתי והובלתי מהלך של פיצול מחוק ההסדרים, של למצוא את עצמי באיזה פיליבסטר מתמשך בגלל שבאתי לטובת העניין. לזה אני לא מוכן. 

הכי קל והכי פשוט היה לי להגיד, חברים, ראש העיר ידבר ואז מצביעים. גם את זה אפשר לעשות, אין לי בעיה עם זה. אבל אני אעביר לכם את הצעתי, אני אקריא אותה בתחילת הדיון - - -

<יעקב אשר (יהדות התורה):>
אבל גם צריך לציין שהיה תיקון מהדיון הקודם. 

<היו"ר יואב קיש:>
לא, מה שסגרנו מהדיון הקודם כבר נמצא בנוסח. 

<יעקב אשר (יהדות התורה):>
אני אומר שהדברים כבר זוקקו פעם אחת. 

<היו"ר יואב קיש:>
אני אסביר עוד פעם. קיבלנו את הנוסח הממשלתי. על הנוסח הממשלתי עשינו כמה שינויים משמעותיים. הראשון, שהוספנו את המנכ"ל של המשרד לאיכות הסביבה ואת המנכ"ל של משרד הכלכלה לצוות המייעץ. זה לא בנוסח?

<לירון אדלר-מינקה:>
זה עוד לא בנוסח. זה התיקון היחיד שעוד לא בנוסח. 

<היו"ר יואב קיש:>
עשינו עוד תיקון, שדיבר על כך שהטיוטה תפורסם וכל אחד יוכל להעיר. והיה גם את התיקון הראשוני שמיקד את הדיון בסעיף ב, אבל הוא עדיין היה מאוד רחב, ולכן אנחנו מציעים את ההצעה הזו. אני אקריא אותה וגם אעביר אותה לחברי הכנסת, כך שבזמן שיונה יהב ידבר חברי הכנסת יוכלו לחשוב האם הם מעדיפים את הנוסח הקיים, הנוסח שאיתו סיימנו את הדיון, או שהם מעדיפים כמקשה אחת... אני אומר עוד פעם, אין בכוונתי לפתוח את זה לא להסתייגויות ולא לדיון. יגידו שהם מסכימים? אז בסדר. 

אני מקריא את זה - - -

<מאיה יעקבס:>
כבוד היושב-ראש, אם אפשר - - -

<היו"ר יואב קיש:>
מי מתפרצת? עם מי אני מדבר?

<מאיה יעקבס:>
אני מאיה יעקבס, מעמותת צלול. אני מתנצלת על ההתפרצות, אבל לצערי הרב לא הצלחתי לדיון הקודם - - -

<היו"ר יואב קיש:>
לא, הדיון לא נפתח, הדיון הסתיים. 

<מאיה יעקבס:>
אני לא רוצה לפתוח את הדיון - - -

<היו"ר יואב קיש:>
לא, לא, גם היה נציג של צלול ולדעתי הוא דיבר, נכון? אז הדיון הסתיים. תודה. אנחנו ממשיכים. 

החלטה כאמור תינתן לאחר קבלת המלצת... אני אביא לכם את הנוסח, יהיה לכם זמן לראות. תכף נעביר לכם את זה. 

"ההחלטה תינתן לאחר המלצת הצוות המייעץ כמשמעותו בסעיף קטן (ג), לאחר ששוכנע שהתקיימו התנאים האמורים בסעיף קטן (א) למתן החלטה כאמור; לעניין זה ישקול הצוות אם מתקיימים אחד או יותר מאלה:" –  ועכשיו אני אקריא את הסעיפים - - -

<יעל גרמן (יש עתיד):>
- - -

<היו"ר יואב קיש:>
סליחה, זה מפריע. חברת הכנסת גרמן, אני רוצה שתשמעי את ההקראה.

"1. העסק או מסייע לפיתוח, ייצור, אספקה, הולכה, אחזקה או אחסנה של מוצר חיוני למשק או במתן שירות חיוני לציבור;

2. פעילות העסק היא בעלת השפעה שאינה נוגעת לרשות המקומית שבה נמצא העסק בלבד, ובכלל זה אם שטחם של מתקני העסק מצויים במתחם רצוף המצוי בתחומה של יותר מרשות מקומית אחת;". לעניין סעיף 2 אני רוצה להבהיר שמדובר בכל סיבה שיכולה להיות בעלת השפעה שאינה נוגעת לרשות המקומית. אני לא מדבר רק, כמו שנתפס אצל אנשים, על נושא איכות הסביבה, אלא גם נושאים כלכליים ונושאים משמעותיים אחרים שיכולים להשפיע ואינם נוגעים רק לרשות המקומית שבה הם נמצאים. 

<לאה פדידה (המחנה הציוני):>
אתה יכול לתת דוגמה? אני לא מבינה. 

<היו"ר יואב קיש:>
תכף אני אשלח לכם את זה ואתם תראו את זה מול העיניים, אבל תנו לי לסיים את ההקראה. 

<תמר זנדברג (מרצ):>
אתה מקריא משהו שאין לנו?

<היו"ר יואב קיש:>
תכף יהיה לכם. 

<תמר זנדברג (מרצ):>
אין בעיה, רק פשוט זה לא - - -

<היו"ר יואב קיש:>
בגלל זה ביקשתי שתקשיבו שלוש פעמים. 

<לאה פדידה (המחנה הציוני):>
תן לי דוגמה ל - - -

<היו"ר יואב קיש:>
רגע, תני לי לסיים את ההקראה ואחרי זה אני אתן דוגמה. 

"3. קיימים טעמים אחרים הנובעים מאינטרס ציבורי חשוב בנסיבות העניין, שבשלהם יש צורך ברישוי עסק בהתאם להוראות פרק זה.".

אני מעביר עכשיו את ההודעה הזאת ללאה, ולאה תעביר את זה לכולם. 

<יעקב אשר (יהדות התורה):>
אולי שהיועץ המשפטי יסביר את זה. 

<היו"ר יואב קיש:>
רגע, אתם תקבלו את זה בנוסח, תוכלו לקרוא,  ניתן לראש העיר לדבר - - -

<יונה יהב:>
שקודם יקראו ואחר כך אני אדבר. 

<לאה פדידה (המחנה הציוני):>
היושב-ראש, אתה מוכן להסביר מה זה "לא נוגע לרשות"? אני לא מבינה. 

<תומר רוזנר:>
תחנת כוח. 

<היו"ר יואב קיש:>
תנו ללאה להעביר לכם, ואחרי שתקבלו - - -

<לאה קריכלי:>
תכף אנחנו נעביר את זה גם במייל. 

<היו"ר יואב קיש:>
ראש העיר יונה יהב, בבקשה. 

<יונה יהב:>
בוקר טוב לכולם, ותודה רבה, אדוני היושב-ראש, שניאות לבקשתי להגיע לכאן. אני מרגיש זכות גדולה.

אני מקווה שכל אחד ואחד שואל את עצמו מה בדיוק קרה שאחרי 70 שנה נוחת פה בארץ טייקון ממיאמי ביץ' וכל הממשלה נרתמת לעזור לו. מדוע זה קורה בכלל? זה לא קרה בעבר, זה קורה עכשיו, לאור השמש, מעל המקפצה, ואיש לא שואל את עצמו למה זה קורה. וזה קורה מול מפעל שאין אחד בממשלה שלא הילך עליי אימים ואמר שברגע שלא תהיה אמוניה בחיפה ייסגרו בתי חולים, ייסגרו מפעלים והרבה מאוד פועלים היו ברחובות. 

אתם שמעתם על איזה בית חולים שנסגר? שמעתם על איזה בית קירור שנסגר? שמעת על איזה בית חרושת שנסגר? לא שמעת על כלום. כבר שנה אין אמוניה  והכול כמנהגו נוהג. ולמה זה קורה ככה? כי כולם התארגנו בהתאם למה שהשכל הישר הורה לעשות. כולם מקבלים אספקה דרך איזוטנקרים, כולל חיפה כימיקלים דרום. ואיש לא הצליח להסביר לי מדוע חיפה כימיקלים דרום יכול לעבוד באיזוטנקרים וחיפה כימיקלים צפון לא יכול. 

<דב חנין (הרשימה המשותפת):>
וזה גם מרחק הרבה יותר גדול. 

<היו"ר יואב קיש:>
לא להפריע לו. 

<יעל גרמן (יש עתיד):>
אנחנו לא מפריעים, אנחנו רק עוזרים. 

<היו"ר יואב קיש:>
לא, זה מפריע. 

<יונה יהב:>
זה כי חיפה כימיקלים רוצה להיות בת ערובה, כדי שפה יתנהל הדיון הזה. ואני אומר לכם שבאווירה שהיום קורית בארץ הזאת, תשאלו את עצמכם... קחו את היושב-ראש, איש עתיר נכסים במדינה הזאת מבחינת התרומה האישית שלו – אתה לא צריך להיות מעורב בחוק הזה, תשתדל לקחת מרחק, כי אתה לא יודע מה יהיה פה בעוד חודש-חודשיים. 

<אחמד טיבי (הרשימה המשותפת):>
אולי הוא יהיה עד מדינה בנושא הזה...

<יונה יהב:>
מה פתאום קרה - - -

<יעל גרמן (יש עתיד):>
טיבי מוסיף צבע. 

<דב חנין (הרשימה המשותפת):>
זה לא מצחיק, חברים, זה מאוד מאוד עצוב. 

<היו"ר יואב קיש:>
יש חילוקי דעות ברשימה המשותפת: אחד צוחק ואחד רציני. חברים, כמובן שיש לי הרבה תגובות, אבל בבקשה לא להפריע לו לסיים את דברים.

<יונה יהב:>
מה בדיוק קרה שפתאום כולם נרתמים לעזור לחיפה כימיקלים למקד בנמל חיפה, סמוך לקמפוס הנמל שמכיל היום 20,000 איש – סטודנטים, מורים ותושבים – מדוע זה נכון להקים, אחרי שיש פסק דין חלוט של העליון שקובע בצורה שאיננה משתמעת לשתי פנים שמדובר בסכנה... יש לי פה דוח של DNV, אנחנו הזמנו מאנגליה, דוח של החברה הכי טובה בעולם לזה. היא אומרת שאם קורה שמה משהו תוך חמש דקות יש 10% תמותה מיידית במרחק של חמישה קילומטר. 

חבר'ה, אתם לא מבינים במה אתם מתעסקים. אנחנו מתעסקים בזה עשר שנים, בכל ערכאות המשפט. עשר שנים בכל ערכאות המשפט אנחנו מתעסקים בעניין הזה. 

ועכשיו אני רוצה להגיד לכם עוד משפט אחד, שבימים כתיקונם לא הייתי אומר אותו. אני האזרח היחיד במדינה שניהל שלוש קטסטרופות, תודה לאל בהצלחה. לי יש את הניסיון. אני ניהלתי את חיפה במלחמת לבנון השנייה; אני ישבתי עם כל ראשי הצבא, ישבנו חדשות לבקרים כדי לדון מה אנחנו עושים עם מכל האמוניה. סיפרנו לקהל שמרדדים, אבל לא הצליחו לרדד אפילו מ"מ אחד, אי אפשר במלחמה לרדד. היו שמה 8,000 טון – אתם מבינים את הסכנה שיכלה להיות? ואני מאמין מאוד לנסראללה ומה שהוא אומר מעל "אל מנאר", אני מאמין לו כי כל מה שהוא אמר במלחמת לבנון השנייה קרה אצלי בעיר, כל דבר. הוא אמר, אתם בחיפה יושבים על פצצת אטום. קחו אותו ברצינות, היחידים שלא לוקחים אותו ברצינות זה אנשי ממשלת ישראל ופה בכנסת. 

ואני לא מבין למה. כי הרי מה אמרו לי? אמרו לי שיהיו אסונות אם לא תהיה אמוניה. זאת אומרת, אם הייתה הוועדה הזאת שהחוק הזה רוצה  להמציא, היא הייתה מחליטה לשים אצלי את כל המכלים האלה. אבל את האמת אנחנו יודעים: שכלום לא קרה. כלום לא קרה. 

אנחנו אומרים שזה חוק פרסונלי למפעל שלא צריך לקבל את החוק הזה. ועכשיו אתם לוקחים פה בני ערובה 263 רשויות מקומיות. בואו נעזוב - - -

<היו"ר יואב קיש:>
נא לסיים בבקשה. 

<יונה יהב:>
למה אתם לוקחים בני ערובה את הרשויות האלה? התא השלטוני הקרוב ביותר לאזרח כפרט זה העירייה. כשהוא יוצא מביתו ודורך על המדרכה הוא מדבר עם ראש העיר המקומי. זה בדיוק הסיפור, אנחנו יודעים יותר טוב מכולם מה נכון ומה לא נכון. וגם אנחנו יודעים מה זה תשתית בעלת חשיבות; מה אתם חושבים, שאנחנו עושים סתם גחמות? שאנחנו סתם קמים בבוקר ולא נותנים רישיונות על דברים מסוג זה? מה, עד כדי כך אתה חושב שאנחנו לא רציניים? אז למה השלטון המקומי הוא הגוף השלטוני הכי יציב בארץ?

<היו"ר יואב קיש:>
תודה רבה לראש עיריית חיפה מר יונה יהב. אני קודם כול רוצה - - -

<דב חנין (הרשימה המשותפת):>
המפתח לתשובה הוא תיק 6000.

<היו"ר יואב קיש:>
חבר הכנסת דב חנין, אתה נקרא לסדר פעם ראשונה, אני ביקשתי לא להפריע. 

<יעל גרמן (יש עתיד):>
יואב, אני מבקשת זכות דיבור. 

<היו"ר יואב קיש:>
אני ביקשתי לא להפריע. ראש עיריית חיפה, ראשית אני מודה לך שבאת. אני חושב שחשוב שבאת ואמרת את דברך, ולמרות שהדיון הסתיים אני ראיתי לנכון לתת לך לבוא ולדבר. אני גם רוצה  להודות לך על - - -

<דב חנין (הרשימה המשותפת):>
- - - נוסח חלופי. אני רוצה לדבר עליו. 

<היו"ר יואב קיש:>
לא, אין נוסח חלופי, אין, אתם יכולים לזרוק לפח את הנוסח. אתה לא היית פה כשדיברתי, אז תזרוק לפח את הנוסח, אנחנו מצביעים עוד רגע על הנוסח הקיים.

<יעל גרמן (יש עתיד):>
אני יכולה לדבר - - - ?

<היו"ר יואב קיש:>
לא, זהו, אין נוסח - - -

<דב חנין (הרשימה המשותפת):>
- - - אני רוצה לדבר עליו. 

<היו"ר יואב קיש:>
לא, אין נוסח חלופי. 

<תמר זנדברג (מרצ):>
רגע, רגע, אנחנו רוצים לדעת - - -

<יעל כהן-פארן (המחנה הציוני):>
אני רוצה לטעון נושא חדש. 

<יעל גרמן (יש עתיד):>
אפשר - - - ?

<תמר זנדברג (מרצ):>
אנחנו רוצים חוות דעת של היועץ המשפטי.

<היו"ר יואב קיש:>
חברים, אני מבקש שקט. 

<תמר זנדברג (מרצ):>
אם יש נוסח, אז צריך דיון על הנוסח. 

<יעל גרמן (יש עתיד):>
אני מבקשת הצעה לסדר. 

<היו"ר יואב קיש:>
אני מבקש שקט מחברי הכנסת. לא להפריע, כי - - -

<דב חנין (הרשימה המשותפת):>
למה אתה כל כך בלחץ?

<היו"ר יואב קיש:>
אני ממש לא בלחץ.

<דב חנין (הרשימה המשותפת):>
אתה נראה נורא בלחץ.

<היו"ר יואב קיש:>
תודה שאתה דואג לי - - -

<דב חנין (הרשימה המשותפת):>
מה קרה? איזה עד מדינה הולך לדבר היום בערב?

<היו"ר יואב קיש:>
חבר הכנסת דב חנין, אתה נקרא לסדר פעם שנייה ועוד רגע אתה יוצא. ואני ממש לא לחוץ.

<יעל גרמן (יש עתיד):>
אדוני היושב-ראש, אני מבקשת הצעה לסדר. 

<דב חנין (הרשימה המשותפת):>
גם אני מבקש הצעה לסדר. 

<היו"ר יואב קיש:>
בסדר, שמעתי. יהיו אלף הצעות לסדר, אבל כרגע עכשיו מקשיבים למה שאני אומר. קודם כול, אני רוצה להתייחס לדבריו של ראש העיר. אני רוצה להגיד לך בצורה הכי ברורה... אני גם רציתי להגיד שאני מעריך את ההערכה שהבעת כלפיי וכלפי העשייה שלי, ואני כמובן רוצה להביע את זה גם כלפיך: עשייה וזכויות רבות למדינת ישראל ולחיפה בפרט. 

אני רוצה להתייחס לדברים שאמרת. אני חושב שיכול להיות שהסיטואציה התעוררה עם נושא חיפה כימיקלים, אבל היא חד-משמעית איננה חוק פרסונלי בעניין הזה. היא ודאי ודאי לא רק לעיריית חיפה וודאי וודאי לא לחיפה כימיקלים. 

<יונה יהב:>
אבל אין צרכים אחרים - - -

<היו"ר יואב קיש:>
רק שנייה, אני רוצה להתייחס לדבריך. הקשבתי לך בקשב רב ואני מבקש שתקשיב  לדבריי. אני שמעתי שגם בבתי הזיקוק יכול להיות עכשיו שלא יקבלו רישיון עסק, כי שמעתי אותך אומר בתקשורת – אולי לא אמרת – שגם את רישיון העסק לבתי הזיקוק יכול להיות שצריך לא לתת. יכול להיות. יכול להיות שאתה גם צודק. אבל הסיטואציה שאנחנו מעבירים פה בחוק לא אומרת שלא יהיה רישוי עסקים. המשרד להגנת הסביבה, שבעיניי הם לא פחות רציניים ומקצועיים בעניין הזה, וגם אישורם נדרש לטובת רישוי עסקים – הם לא ממודרים מההליך. הם יהיו אלה שיכתיבו את התנאים לרישיון ויצטרכו לחתום על הרישיון, וגם משרד הבריאות כמובן. 

השאלה הגדולה האם אנחנו מייצרים מצב שרשות מקומית – ולא משנה מה מהות שיקול הדעת שלה – יכולה שיהיה לה זכות וטו על מפעלים בעלי חשיבות לאומית. זה המשמעות, זה המצב היום. ואני מודה שעד הנושא של חיפה כימיקלים זה לא התעורר. אבל הבעיה התעוררה, ואני חושב... אני אתן לך דוגמה. ניסינו להוביל מהלכים לצמצם את ההצעה הזו כדי שבאמת תתמקד רק במקומות שבהם יש חשיבות לאומית. הרי אין כוונה שכל מפעל שנמצא ברשות מקומית - - -

<יונה יהב:>
איזה חשיבות לאומית יש באמוניה?

<היו"ר יואב קיש:>
שנייה - - -

<יונה יהב:>
איזה חשיבות לאומית יש באמוניה?

<היו"ר יואב קיש:>
אז יכול להיות שהם לא יקבלו. אני יכול להגיד לך - - -

<יונה יהב:>
לא, זה מכוון לעניין הזה, אל תעשה את עצמך, אל תהיה תמים. 

<היו"ר יואב קיש:>
יונה, יונה, סליחה, אל תפריע לי. זה לא מכובד שאתה מפריע לי, אני לא הפרעתי לך. 

<יונה יהב:>
נכון. 

<בצלאל סמוטריץ (הבית היהודי):>
אבל יואב, סליחה רגע, אני חייב להגיד משהו. אין חשיבות לאומית ב - - - ?

<היו"ר יואב קיש:>
חבר הכנסת בצלאל סמוטריץ, אתה נקרא לסדר פעם ראשונה, אף אחד לא יפריע לי. 

<בצלאל סמוטריץ (הבית היהודי):>
- - -

<היו"ר יואב קיש:>
לא, אני הבנתי שכולם פה רוצים להפריע, אבל זה לא יקרה היום. 

אני אומר לכם יותר מכך, החוק הזה הוא חשוב. הוא חשוב לחוסן הלאומי של מדינת ישראל ברמה שיש מפעלים שהם הכרחיים. ושלא ישתמע, אין פה צ'ק בלנקו לרישוי עסקים. המנגנון עצמו הוא מורכב, וכל מה שהוא עושה זה לקחת מהרשות המקומית את הסמכות למתן הרישיון, בגלל שיש אינטרס עם חשיבות לאומית גדולה, למשרד הפנים בעניין הזה, זה הכול. זה אמנם דרמה, זה משמעותי, אבל זה לא פוטר אותם מאחריות לכל מה שנדרש – לא את משרד הבריאות, לא את הגנת הסביבה ולא את הכבאות, העורף ועוד אלף ואחד דברים אחרים שצריך. ולכן אני לא חושב שנעשה פגם בחקיקה הזו. 

אני תכף אתן ליועץ המשפטי שלי לדבר ולהתייחס לכך שאני הצעתי הצעה שאני השתכנעתי שהיא לא טובה ולכן אני מסיר אותה - - -

<תומר רוזנר:>
אם אתה מסיר אותה אז אין לי על מה לדבר. 

<היו"ר יואב קיש:>
לא, הם רוצים להתייחס - - -

<יעל גרמן (יש עתיד):>
אנחנו רוצים הצעות לסדר. 

<תמר זנדברג (מרצ):>
אין דבר כזה להניח הצעה בלי שיש - - -

<היו"ר יואב קיש:>
בוודאי שיש. בני, הנוסח שהצעתי ירד. חבר הכנסת דב חנין, למרות שאתה בקריאה שנייה אני אענה לך לשאלתך. לפני שהיית פה בדיון אמרתי שהדיון יסתיים, יש נוסח להצבעה - - -

<תמר זנדברג (מרצ):>
אבל יש עכשיו נוסח חדש. 

<היו"ר יואב קיש:>
לא, אין. 

<תמר זנדברג (מרצ):>
אין אז אין. 

<היו"ר יואב קיש:>
אז הסתיים. אז הנה, חברתך ממרצ תמר זנדברג פתרה לי את הדיון. 

<תמר זנדברג (מרצ):>
כל הכבוד, כל הכבוד, הליכוד למען תושבי חיפה. כל הכבוד. 

<היו"ר יואב קיש:>
הדיון הסתיים, אבל אני מוכן לשמוע הצעות לסדר. בבקשה, חברת הכנסת גרמן. 

<יעל גרמן (יש עתיד):>
ההצעה לסדר שלי היא שלמרות מה שאמרת ולאור מה שאנחנו שמענו, אנחנו נקיים דיון רציני בחוק הזה. יכול להיות שיש בו צורך - - -

<היו"ר יואב קיש:>
הדיון הסתיים, חברת הכנסת גרמן.

<יעל גרמן (יש עתיד):>
רגע, אני לא - - -

<היו"ר יואב קיש:>
אם ההצעה לסדר שלך היא "בואו נעשה דיון" אז זה לא הצעה לסדר. 

<יעל גרמן (יש עתיד):>
ההצעה שלי לסדר היא להתייחס לחוק הזה ברצינות ולא לעשות פה איזשהו מחטף בלתי מובן - -

<היו"ר יואב קיש:>
אנחנו כך עשינו, תודה. 

<יעל גרמן (יש עתיד):>
- - בניגוד לאינטרס הציבורי ובניגוד להיגיון - - -

<היו"ר יואב קיש:>
תודה, חברת הכנסת, אבל סליחה, זה לא הצעה לסדר. 

<יעל גרמן (יש עתיד):>
זאת כן הצעה לסדר. 

<היו"ר יואב קיש:>
לא, להגיד שצריך להתייחס לחוק ברצינות – את זה כבר עשינו - - -

<תמר זנדברג (מרצ):>
אתם  הולכים להרוג את תושבי מפרץ חיפה, ואתה עושה דווקא. 

<יעל גרמן (יש עתיד):>
אני מבקשת לקיים פה דיון על ההסתייגויות. 

<היו"ר יואב קיש:>
את רוצה לפתוח את הדיון. 

<תמר זנדברג (מרצ):>
נכון, נכון, זה מספיק חשוב. תושבי מפרץ חיפה הולכים לשלם פה בחיים שלהם, ואתה עושה דווקא. 

<היו"ר יואב קיש:>
תמר זנדברג, אתה נקראת לסדר פעם ראשונה. 

<תמר זנדברג (מרצ):>
זה האופן שבו אתם מתייחסים לאזרחי המדינה. 

<היו"ר יואב קיש:>
תמר זנדברג, את נקראת לסדר פעם שנייה. 

<תמר זנדברג (מרצ):>
יופי, כל הכבוד. 

<היו"ר יואב קיש:>
את מפריעה לחברת הכנסת גרמן. בבקשה. 

<יעל גרמן (יש עתיד):>
אתה אמרת שתיתן לי להגיש את ההסתייגויות, אני גם העברתי אותן אליך, ואני חושבת שיש לי את הזכות לבוא - - -

<תמר זנדברג (מרצ):>
ואת האמנת לו והצבעת בעד. 

<היו"ר יואב קיש:>
חברת הכנסת זנדברג, קריאה שלישית. נא להוציא אותה החוצה. נא להוציא את חברת הכנסת זנדברג החוצה. 

<יעל גרמן (יש עתיד):>
נכון, תמר, את צודקת, אני בהחלט האמנתי. אתה באת ואמרת שאתה תיתן לי להגיש הסתייגויות - - -

<היו"ר יואב קיש:>
כמה הסתייגויות הגישה חברת הכנסת?

<תומר רוזנר:>
אנחנו לא קיבלנו. 

<היו"ר יואב קיש:>
לא קיבלנו, מה את רוצה ממני?

<יעל גרמן (יש עתיד):>
אני שלחתי לך את זה היום. 

<היו"ר יואב קיש:>
היום?

<יעל גרמן (יש עתיד):>
הנה, יש לי כאן את ההסתייגויות. 

<היו"ר יואב קיש:>
חברת הכנסת גרמן, אני אישרתי לך - - -

<תמר זנדברג (מרצ):>
תודה לחבר הכנסת קיש, שעושה הכול נגד תושבי מפרץ חיפה. 

(חברת הכנסת תמר זנדברג יוצאת מחדר הוועדה).

<היו"ר יואב קיש:>
תודה רבה לחברת הכנסת - - -

<יעל כהן-פארן (המחנה הציוני):>
נגד תושבי המדינה. 

<היו"ר יואב קיש:>
תודה רבה על ההצגה המאוד פופוליסטית של חברת הכנסת זנדברג.

<לאה פדידה (המחנה הציוני):>
היושב-ראש, הורדת את ההצעה של האס-אם-אס?

<היו"ר יואב קיש:>
כן, היא לא לדיון, נגמר. 

חברת הכנסת יעל גרמן, אני שמעתי את דברייך. ראשית, הדיון מוצה, וזה כבר מאחורינו. שנית, לגבי ההסתייגות שלך. את לא היית בארץ, ואת ביקשת - - -

<יעל גרמן (יש עתיד):>
נכון, ולכן אתה אמרת שתיתן לי להגיש את ההסתייגויות. 

<היו"ר יואב קיש:>
אבל את מגישה לי את זה היום, לא נתת לי את זה דקה קודם. 

<יעל גרמן (יש עתיד):>
אפשר לנמק בעל-פה, זה מה שאני התכוונתי לעשות. אבל למרות שאפשר לנמק רק בעל-פה, אני גם הגשתי בכתב. ולא רק זאת, גם העברתי אליך את העקרונות ואני יודעת שקראת אותם. כך שאתה לא יכול לומר שאתה לא ראית אותם. 

<היו"ר יואב קיש:>
לא, הרגע העברת לי. את מסכימה איתי שלא קיבלתי את זה לפני עכשיו?

<יעל גרמן (יש עתיד):>
לא, את העקרונות העברתי לך היום בבוקר - - -

<היו"ר יואב קיש:>
באס-אם-אס. 

<יעל גרמן (יש עתיד):>
אני יכולה לנמק את ההסתייגויות מבלי להגיש. אני רוצה לנמק. 

<היו"ר יואב קיש:>
חברת הכנסת גרמן - - -

<יעל גרמן (יש עתיד):>
אתה אמרת שתיתן לי לנמק את ההסתייגות. 

<היו"ר יואב קיש:>
שנייה, תעצרי רגע. שמעתי את דברייך, אני תכף אתייחס לזה. מישהו רוצה עוד הצעה לסדר? בבקשה. 

<דב חנין (הרשימה המשותפת):>
תודה לך, אדוני היושב-ראש. הצעת החוק הזו, יש לה בעצם - - -

<היו"ר יואב קיש:>
לא, אני ביקשתי הצעה לסדר, לא דיון. 

<דב חנין (הרשימה המשותפת):>
דקה. להצעת החוק הזו יש שני מקורות. מקור אחד הוא פרק בחוק ההסדרים, שזה בעצם חוק של משרד האוצר. המקור השני זה הצעת חוק פרטית של חבר הכנסת גפני. נוכח כל הדברים שקרו עד עכשיו אני מציע שאנחנו נאפשר גם למשרד האוצר וגם לחבר הכנסת גפני לשקול האם הם עומדים על הצבעה על החוק כרגע. יכול להיות שגם הם ירצו... הרי זה מאוד לגיטימי ומקובל בכנסת שהמציעים, אחרי שהם שומעים את הדיון, שוקלים את הדברים ואומרים, אולי ניקח עוד שבוע-שבועיים כדי לשקול ולהעריך מחדש. אני מציע שנשמע גם את שר האוצר או את נציגו וגם את חבר הכנסת גפני, כדי שנדע אם הם עומדים מאחורי ההצעה הזאת. 

<היו"ר יואב קיש:>
תודה על הצעתך, חבר הכנסת דב חנין. אתה כל כך בלחץ והתרגשת, ששפכת את התה של מנהלת הוועדה. אני מציע לך לא להתרגש... 

אני רוצה להגיד ככה. ראשית, גם לאוצר וגם חבר הכנסת... לא, חבר הכנסת גפני... אני לא מכיר לגבי הצעות חוק פרטיות, אבל תגיד לי תומר: אני יודע שהאוצר, אם הוא רוצה הוא יכול למשוך - - -

<תומר רוזנר:>
וגם חבר הכנסת גפני. 

<היו"ר יואב קיש:>
אז גם חבר הכנסת גפני. אז אם הם רוצים, שימשכו - - -

<דוד אמסלם (הליכוד):>
רק שנייה, אדוני - - -

<היו"ר יואב קיש:>
לא צריך, עזרה, דודי, תודה. 

<דוד אמסלם (הליכוד):>
אדוני היושב-ראש - - -

<היו"ר יואב קיש:>
דודי, תודה. 

<דוד אמסלם (הליכוד):>
אני לא איזה נער מכולת פה, הלו. 

<היו"ר יואב קיש:>
אבל דודי, אנחנו פה בדיון שכולם מקשיבים. 

<דוד אמסלם (הליכוד):>
תירגע קצת. 

<היו"ר יואב קיש:>
אני רגוע, ואנחנו תכף מצביעים. חבר הכנסת דב חנין, אם האוצר רוצה למשוך, שימשוך. הם ילדים גדולים. גם גפני רוצה למשוך, שימשוך. אני לא מנהל על זה דיון. תודה רבה. 

עכשיו אנחנו עוברים להצבעה. אני רוצה להגיד לחברת הכנסת גרמן, אני באמת הייתי ברצון חיובי, בגלל שהיית בחוץ לארץ ולא - - -

<יעל גרמן (יש עתיד):>
אבל העברתי - - -

<היו"ר יואב קיש:>
אבל אני לא יכול לקבל מסמך כזה בדקה ה-90, מצטער. 

<יעל גרמן (יש עתיד):>
לא, לפני זה הייתי איתך במשא ומתן - - -

<היו"ר יואב קיש:>
לא היית איתי במשא ומתן - - -

<יעל גרמן (יש עתיד):>
יואב, תשמע - - -

<היו"ר יואב קיש:>
אני רוצה לענות לך - - -

<יעל גרמן (יש עתיד):>
אתה אמרת לי שתיתן לי לנמק את ההסתייגויות. 

<היו"ר יואב קיש:>
חברת הכנסת גרמן, אני מוכן לעשות דבר כזה, באופן יוצא מהכלל, רק אם היועץ המשפטי יאשר לי את זה: תומר, שמעת מה היה התהליך שלי עם חברת הכנסת גרמן; אני ציפיתי לקבל את ההסתייגויות יותר מוקדם, אבל  לצערי זה רק עכשיו הגיע. אני רואה שזה מאוד חשוב לה ואני מוכן לבוא לקראתה; אני מוכן לקבל שתי הסתייגויות ולנמק שלוש דקות. זה מה שאני מוכן, אם זה יהיה באישור היועץ המשפטי בלי שאני פוגע בהליך החקיקה או מייצר פה איזושהי בעיה. 

<תומר רוזנר:>
זה בסדר. 

<היו"ר יואב קיש:>
אז שתי הסתייגויות, שלוש דקות. 

<יעל גרמן (יש עתיד):>
אני הגשתי את זה ואני רוצה לנמק את ההסתייגויות. 

<היו"ר יואב קיש:>
רגע, איזה הסתייגויות את רוצה? שתיים שעליהן נצביע. איזה את רוצה? מספר.

<יעל גרמן (יש עתיד):>
אה, אתה רוצה להצביע?

<היו"ר יואב קיש:>
ברור, הסתייגויות שנצביע עליהן. אחרי הנימוק נצביע על ההסתייגויות. איזה הסתייגויות?

<יעל גרמן (יש עתיד):>
אז אני מדברת על הסתייגות מס' 1 ועל הסתייגות... רגע, אני אבחר.

<היו"ר יואב קיש:>
בינתיים אני אקריא את הנוסח של הסתייגות מס' 1. חברת הכנסת גרמן מבקשת לייצר הבחנה בין מפעלים קיימים שבוטל להם העסק לבין עסקים חדשים. 

<יעל גרמן (יש עתיד):>
והסתייגות מס' 5.

<היו"ר יואב קיש:>
הסתייגות 5: לאחר המילים "החלטה כאמור בסעיף קטן (א) תינתן לאחר" - - -

<יעל גרמן (יש עתיד):>
יבוא " שהעסק הגיש בקשה לרישיון עסק, ורשות רישוי מקומית סירבה ליתן לו רישיון מסיבות בלתי ענייניות".

<היו"ר יואב קיש:>
לא, זה 5. אוקיי, 1 ו-5, יש לך שלוש דקות לנימוק ואחרי זה אנחנו מצביעים. לאה, נא לצלם את 1 ו-5 ולהעביר את זה לחברי הכנסת. בבקשה, שלוש דקות. 

<יעל גרמן (יש עתיד):>
ראשית, אנחנו יודעים שמקרים גרועים, גם אם הם בודדים, עושים חוקים גרועים. ואסור לנו בשום פנים ואופן, גם אם הממשלה מאוד כועסת על יונה יהב ועל מה שקרה וגם אם היא חושבת שאולי זה לא נעשה כיאות – מה שאני כמובן לא חושבת – לא יכול להיות שיבואו ויעשו חוק רק בגלל מקרה בודד. 

כי מה בעצם אנחנו עושים בחוק הזה? אנחנו באים ולוקחים את הסמכויות מהרשות המקומית. הרשות המקומית, שלמעשה יש בה בחירה ישירה, יש בה אחריות ישירה לטובת הציבור, איכות חייו וביטחונו – הממשלה באה ואומרת שכאשר הרשות המקומית לא תעשה את מה שהיא חושבת, היא תיקח ממנה את הסמכות. 

אדוני היושב-ראש, אני מבקשת את תשומת ליבך, אולי בכל זאת זה לא ייפול על אוזן ערלה ואולי בכל זאת אתה תחשוב שכן יש מקום לקבל את ההסתייגויות. אם באמת באים ואומרים שאנחנו מקימים רשות מיוחדת, צוות מיוחד שלוקח את הסמכויות מן הרשות המקומית ונותן במקרים מיוחדים רישיונות עסק, אז זה צריך להיות באמת במקרים מיוחדים. זה צריך להיות לפחות בשני תנאים – א', שמדובר במפעל בעל חשיבות לאומית מיוחדת, שגם הוכחה שהיא אכן חשיבות לאומית מיוחדת; ב', זה צריך להיות רק לאחר שהוגש או נלקח רישיון העסק - - -

<אחמד טיבי (הרשימה המשותפת):>
דב מצביע במקומי. 

<היו"ר יואב קיש:>
תמשיכי. 

<יעל גרמן (יש עתיד):>
ובחוק הזה אין הבחנה בין מקרה שבו מגישים רישיון עסק חדש לבין מקרה שבו יש רישיון והוא נלקח, כפי שהיא במפעל האמוניה. אין בכלל הבדל, שזה בפני עצמו טעות שצריך לתקן. 

במקרה שכבר לוקחים אז צריך להיות ברור שכבר הוגשה בקשה ושהסיבות - - 

<היו"ר יואב קיש:>
זנדברג תיכנס להצבעה בלבד. בבקשה.

<יעל גרמן (יש עתיד):>
- - לכך שהרשות לא נתנה את רישיון העסק או שלקחה אותו הן באמת סיבות בלתי סבירות ובלתי ענייניות. אלה הם שני התנאים לפחות שצריכים להיות פה בחוק כדי שבאמת אפשר יהיה להעביר את זה לאותה רשות. וכמובן שאותה רשות צריכה לשמוע את העירייה ולעירייה יהיה זכות לערער וכולי וכולי. 

אלה הן שתי ההסתייגויות; הסתייגויות מינוריות שעושות שינוי תהומי - - -

<היו"ר יואב קיש:>
אז הן לא מינוריות, אם הן עושות שינוי תהומי הן לא מינוריות. 

<יעל גרמן (יש עתיד):>
לפעמים דבר קטן עושה שינוי גדול. 

<תומר רוזנר:>
את יכולה להסביר - - - ?

<יעל גרמן (יש עתיד):>
בהסתייגות הראשונה אני מדברת על כך שהמפעל צריך להוכיח - - -

<תומר רוזנר:>
את רוצה לעשות הבחנה בין רישיון חדש לבין רישיון שנלקח. 

<יעל גרמן (יש עתיד):>
את זה אמרתי בסוגריים, כי נתנו לי רק שתי הסתייגויות. בהסתייגות מס' 1 אני מבקשת שכאשר מעבירים את זה לאותו צוות, או ועדה כמו בהצעה של גפני, זה צריך להיות רק לגבי אותם עסקים שיש להם חשיבות לאומית מיוחדת. 

<תומר רוזנר:>
רגע, אבל זאת לא ההסתייגות שכתבת. 

<לירון אדלר-מינקה:>
ההסתייגות שכתבת כאן היא שצריך להבחין בין רישיון חדש לבין - - -

<יעל גרמן (יש עתיד):>
אני כתבתי את זה כבר כל כך הרבה פעמים - - -

<תומר רוזנר:>
אז תגידי איזה הסתייגות את רוצה שישימו. 

<היו"ר יואב קיש:>
בין עסק חדש ללא חדש. 

<תומר רוזנר:>
את רוצה הצדקה מיוחדת?

<יעל גרמן (יש עתיד):>
הצדקה מיוחדת - - -

<היו"ר יואב קיש:>
לא, זה סעיף 2. אז את לא רוצה את 1, את רוצה את 2.

<יעל גרמן (יש עתיד):>
את 2, נכון. 

<היו"ר יואב קיש:>
אז את 2 ו-5. תודה רבה, חברת הכנסת גרמן. 

<יעל גרמן (יש עתיד):>
אחד, הצדקה מיוחדת, ושתיים, רק אחרי שסירבו מסיבות לא ענייניות ולא סבירות. 

<היו"ר יואב קיש:>
תודה רבה. תמר יכולה להיכנס להצבעה. 

<יעל כהן-פארן (המחנה הציוני):>
יש לי רק שאלה - - -

<היו"ר יואב קיש:>
לא, סיימנו, אנחנו בהצבעה עכשיו. 

<יעל כהן-פארן (המחנה הציוני):>
אבל הייתה הסתייגות שלי בדיון הקודם שאתה קיבלת. היא לא התקדמה?

<היו"ר יואב קיש:>
לא קיבלתי.

<יעל כהן-פארן (המחנה הציוני):>
לא, אתה הבעת רצון לקדם אותה - - -

<היו"ר יואב קיש:>
לא, אני לא הולך להצביע בעד אף הסתייגות, תודה. 

<יעל גרמן (יש עתיד):>
אתה מראש לא הולך להצביע על אף הסתייגות?

<היו"ר יואב קיש:>
לא, אני מתנגד. שאלתן לדעתי האישית. 

<יעל גרמן (יש עתיד):>
גם להסתייגויות שלי?

<היו"ר יואב קיש:>
גם להסתייגות שלך, כן. טוב, אנחנו מתחילים הצבעה - - -

<יעקב אשר (יהדות התורה):>
רגע, לגבי - - -

<היו"ר יואב קיש:>
לא, לא, אתה לא מפריע. 

<יעקב אשר (יהדות התורה):>
לגבי התוספת של השר לאיכות הסביבה - - -

<היו"ר יואב קיש:>
רגע, אני רוצה לעשות סדר. מי מצביע במשותפת?

<אחמד טיבי (הרשימה המשותפת):>
אני וטלב. 

<היו"ר יואב קיש:>
טלב וטיבי.

<דב חנין (הרשימה המשותפת):>
אני רק רוצה להגיד - - -

<היו"ר יואב קיש:>
לא, כבר דיברת, חבר הכנסת חנין. 

<יעל כהן-פארן (המחנה הציוני):>
כל המחנה הציוני מצטרפים להסתייגויות. 

<יעל גרמן (יש עתיד):>
ואנחנו מצטרפים להסתייגויות של מרצ והמחנה הציוני. 

<היו"ר יואב קיש:>
דודי, רצית להגיד משהו? לא. חבר הכנסת יעקב אשר, רצית להגיד משהו?

<יעקב אשר (יהדות התורה):>
התוספת של השרים - - -

<היו"ר יואב קיש:>
זה בפנים. של המנכ"לים, לא של השרים. 

<תומר רוזנר:>
אני רוצה להגיד כמה הבהרות. 

<היו"ר יואב קיש:>
היועץ המשפטי רוצה להגיד הבהרות לפני ההצבעה. בבקשה. 

<תומר רוזנר:>
מבחינת שם החוק, מכיוון שהכנסת פיצלה את החוק והרשתה לוועדה להביא אותו בנפרד מחוק ההסדרים, הוא ייקרא חוק רישוי עסקים (תיקון מס' 33) - - -

<דב חנין (הרשימה המשותפת):>
תיקון 6000.

<היו"ר יואב קיש:>
דב, אתה מצביע? לא. אז אתה בקריאה שלישית. נא להוציא את דב החוצה, תודה. 

(חבר הכנסת דב חנין יוצא מחדר הוועדה).

<תומר רוזנר:>
ההבהרה השנייה היא לגבי - - -

<דב חנין (הרשימה המשותפת):>
זה לא יעזור, תיק 6000.

<יעל כהן-פארן (המחנה הציוני):>
יש את 5000 גם. 

<דב חנין (הרשימה המשותפת):>
5000 כבר נפתח. 

<היו"ר יואב קיש:>
נא להוציא את דב חנין החוצה. תודה. 

<תומר רוזנר:>
ההבהרה השנייה נוגעת לנוסח שלפניכם. כפי שהוועדה החליטה יתווספו לצוות המנכ"לים המנכ"ל להגנת הסביבה - - -

<היו"ר יואב קיש:>
רק שנייה. טיבי, אני צריך להוכיח את הכינוי "המוציא הלאומי", אז אני חייב לעמוד באמירה שלך. 

<אחמד טיבי (הרשימה המשותפת):>
עוד לא אמרתי שאתה לא נחמד. 

<היו"ר יואב קיש:>
לא, אבל הוצאתי את דב - - -

<אחמד טיבי (הרשימה המשותפת):>
אה, אז אני אצייץ...

<היו"ר יואב קיש:>
תצייץ, בבקשה... סליחה, תומר, תמשיך. 

<תומר רוזנר:>
לצוות המנכ"לים יתווספו מנכ"ל המשרד להגנת הסביבה ומנכ"ל הכלכלה. אנחנו גם נבהיר את נושא ה - - -

<לירון אדלר-מינקה:>
זה לא בנוסח ש - - -

<תומר רוזנר:>
נכון, לכן אני מבהיר את זה. אבל זה כן סוכם בוועדה. 

<יונה יהב:>
מי זה המנכ"לים בצוות?

<היו"ר יואב קיש:>
מנכ"ל משרד ראש הממשלה הוא היושב-ראש של הוועדה, וחברים בה מנכ"ל משרד הפנים ומנכ"ל משרד האוצר. 

<תומר רוזנר:>
ובסעיף 29יב(א) הכוונה היא לעסק מסוים שהוא טעון רישוי, ולא כמו שכתוב, "עסק - - - מסוים" - - - -

<יעל כהן-פארן (המחנה הציוני):>
איפה זה?

<תומר רוזנר:>
בסעיף קטן (א) כתוב כרגע "עסק טעון רישוי מסוים", וכדי שלא יתפרש שהכוונה היא לרישוי מסוים אלא שיובן שזה לעסק מסוים, אנחנו נעביר את המילה "מסוים" לאחרי המילה "עסק", כך שיהיה "עסק מסוים שהוא טעון רישוי". אלה הבהרות מבחינת הנוסח. 

מבחינת ההסתייגויות - - -

<היו"ר יואב קיש:>
אנחנו נצביע על ההסתייגויות. היו הסתייגויות שכבר דחינו, או שעוד בכלל לא הצבענו על הסתייגויות?

<תמר זנדברג (מרצ):>
לא, לא הצבענו על כלום. 

<היו"ר יואב קיש:>
אז נצביע על הרשימה ונוסיף בסוף את שתי ההסתייגויות של חברת הכנסת גרמן. 

<תומר רוזנר:>
אז אנחנו נתחיל בהסתייגויות של המחנה הציוני - - -

<זאב בנימין בגין (הליכוד):>
אבל לא הקראתם את הנוסח. 

<היו"ר יואב קיש:>
לא, אין נוסח חדש, אין. אני חוזר בי מהצעתי; אנחנו דנים בנוסח הקודם ואין שום הצעה אחרת, תודה. 

<יעקב אשר (יהדות התורה):>
תסביר למה אתה חוזר בך.

<היו"ר יואב קיש:>
אני חוזר לאור תפיסתי שהכוונה הייתה לפתוח את הדיון מחדש, ואין לי כוונה לפתוח את הדיון מחדש. 

<תמר זנדברג (מרצ):>
כי אם יש נוסח חדש אז צריך לדון עליו. 

<מאיה יעקבס:>
אין כוונה למנוע מחטף - - -

<היו"ר יואב קיש:>
אנחנו עוברים להצבעה, נא להקריא את ההסתייגויות, מי שיפריע יצא. 

<תומר רוזנר:>
אנחנו מתחילים בהסתייגויות של המחנה הציוני - - -

<תמר זנדברג (מרצ):>
זה לא לחסוך זמן, זה לגנוב - - -

<היו"ר יואב קיש:>
תמר, את היית בחוץ, את רוצה לצאת עוד פעם? מספיק, יש הצבעה. 

<תמר זנדברג (מרצ):>
אני צריכה להצביע, הציבור שלח אותי בשביל להצביע נגד העניין הזה. 

<היו"ר יואב קיש:>
אז בבקשה לא להפריע. בבקשה תקריא את ההסתייגויות. 

<דוד אמסלם (הליכוד):>
אבל הציבור לא שלח אותך לכאן שגם תפריעי בהצבעות. 

<תמר זנדברג (מרצ):>
אתה לא יודע למה הציבור שלח אותי. אותך הוא שלח לקלל ולהגיד "שטינקר", אותי הוא שלח - --

<היו"ר יואב קיש:>
תומר, נא להקריא - - -

<דוד אמסלם (הליכוד):>
את אלימה ובריונית, כרגיל. עם כולם, דרך אגב, זה לא תלוי יושב-ראש, זה האופי שלך. 

<היו"ר יואב קיש:>
תומר, בבקשה. 

<יעל גרמן (יש עתיד):>
ומה האופי שלך?

<דוד אמסלם (הליכוד):>
איש ישר והגון, ולא כמו היושב-ראש שלך. 

<יעל גרמן (יש עתיד):>
אה, מה אתה אומר? ממש ישר. איש ישר לא חושב שעדות במשטרה זה להיות שטינקר. 

<היו"ר יואב קיש:>
תומר, תתחיל להקריא. חברי הכנסת, אנחנו עכשיו בהצבעה, תכבדו את הרגע הזה, נו באמת. 

<דוד אמסלם (הליכוד):>
הוא היה צריך להיחקר באזהרה. 

<היו"ר יואב קיש:>
חבר הכנסת דודי, אנחנו בהצבעה.

<יעל גרמן (יש עתיד):>
חכה, גם אתה תהיה שם. 

<היו"ר יואב קיש:>
חברת הכנסת גרמן, די נו באמת. 

<נאוה בוקר (הליכוד):>
איך את לא מתביישת להגיד לו דבר כזה?

<יעל גרמן (יש עתיד):>
אני לא מתביישת לומר את האמת מבחינתי. 

<היו"ר יואב קיש:>
חמש דקות התייעצות סיעתית. עוד חמש דקות הצבעות. 

<(הישיבה נפסקה בשעה 09:40 ונתחדשה בשעה 09:47.)>
<היו"ר יואב קיש:>
חברים, נא לשבת. 

<בצלאל סמוטריץ (הבית היהודי):>
אני מושך את ההסתייגות שלי לגבי יו"ש, כי הסבירו לי ממשרד הפנים שתקנון - - - אזורית מכיל אוטומטית כל דיני - - -

<היו"ר יואב קיש:>
משכת, בסדר. מי עוד צריך להגיע? יעקב ובגין? תכניס אותם בבקשה, תגיד להם שנגמר הזמן, אנחנו עוברים להצבעה. 

בפתיחת הדיון נתתי הצעה, שגם הועברה לכל הח"כים על ידי מנהלת הוועדה. אני מוסיף אותה כהסתייגות ואנחנו נצביע על זה. אנחנו עוברים להסתייגויות של - - -

<דב חנין (הרשימה המשותפת):>
- - -

<היו"ר יואב קיש:>
לא, אי אפשר. 

<דב חנין (הרשימה המשותפת):>
אי אפשר להתייחס - - - ?

<היו"ר יואב קיש:>
לא, מה פתאום. אני יכול לנמק, ובחרתי לא לנמק. אנחנו עוברים עכשיו להצבעות. מצביעים על ההסתייגויות של המחנה הציוני. בבקשה. 

<תומר רוזנר:>
הסתייגות מס' 1 היא פסולה, כי היא שוללת את עצם קיומו של החוק, היא כותבת שהממשלה לא תוכל להכריז על סיבה בעלת חשיבות לאומית, ואז כל הפרק מתייתר, ולכן - - -

<יעל כהן-פארן (המחנה הציוני):>
לא ניתן להציע כזאת הסתייגות?

<תומר רוזנר:>
לא ניתן, לפי סעיף 86(ד) לתקנון הכנסת. 

<היו"ר יואב קיש:>
הלאה, הסתייגות 2.

<תומר רוזנר:>
אני רק אזכיר לחברת הכנסת פארן. אם היה את זה במסגרת חוק ההסדרים, אם זה היה פרק ולא כל החוק, אז אפשר היה לעשות את זה. אבל פה זה הופך להיות נפרד, ולכן אי אפשר הסתייגות ששוללת אותו. 

אנחנו עוברים להסתייגות מס' 2.

<היו"ר יואב קיש:>
מי בעד הסתייגות מס' 2? 

<לאה קריכלי:>
שבעה. 

<היו"ר יואב קיש:>
איך שבעה? 

<לאה קריכלי:>
כי אכרם מצביע גם. 

<היו"ר יואב קיש:>
אכרם, אתה איתם? מי נגד?

<קריאה:>
עם תושבי מפרץ חיפה, לא רק עם האופוזיציה. 

<מאיה יעקבס:>
הוא בעד תושבי מפרץ חיפה, בעד חיי אדם. 

<לאה קריכלי:>
שמונה. 

הצבעה

בעד ההסתייגות – 7

נגד – 8

נמנעים – אין

הסתייגות מס' 2 של המחנה הציוני לא התקבלה.

<היו"ר יואב קיש:>
שמונה נגד, שבעה בעד. ההסתייגות נפלה. הסתייגות 3, מי בעד? שבעה. מי נגד? שמונה. 

הצבעה

בעד ההסתייגות – 7

נגד – 8

נמנעים – אין

הסתייגות מס' 3 של המחנה הציוני לא התקבלה.

<היו"ר יואב קיש:>
נפל. הלאה. הסתייגות מס' 4, מי בעד? - - -

<מאיה יעקבס:>
אוי לציבור שאלה נציגיו. 

<קריאה:>
אתם מצביעים נגד הציבור, לא נגד - - -

<היו"ר יואב קיש:>
תוציאו אותו החוצה בבקשה. מי שמפריע בהצבעה, להוציא אותו החוצה מיד. 

<קריאה:>
יום יבוא ואתה תהיה בכלא על הדבר הזה. הטייס הראשון בכלא. מהליכוד. 

<היו"ר יואב קיש:>
אני מבקש את הפרטים שלו. סליחה, סדרן – פרטים, תלונה והוא לא חוזר לכנסת. תודה. 

<תמר זנדברג (מרצ):>
מה זאת אומרת?

<היו"ר יואב קיש:>
אני רוצה להתלונן על האמירות הקשות האלה. 

<תמר זנדברג (מרצ):>
מה זה הדבר הזה? אפשר לחשוב - - -

<מאיה יעקבס:>
מדובר כאן בחיי אדם - - -

<היו"ר יואב קיש:>
מי בעד הסתייגות מס' 4, שירים את ידו. 

<קריאות:>
- - -

<תמר זנדברג (מרצ):>
מה זה פה? מותר לו להוציא אותו החוצה, אבל - - -

<בצלאל סמוטריץ (הבית היהודי):>
אסור לו להגיד שזה - - - חייבים לשמור על גבולות השיח, תמר. 

<מאיה יעקבס:>
הוא לא חרג מגבולות השיח. 

<היו"ר יואב קיש:>
מי בעד הסתייגות 4, שירים את ידו. שבעה. מי נגד? שמונה. 

הצבעה

בעד ההסתייגות – 7

נגד – 8

נמנעים – אין

הסתייגות מס' 4 של המחנה הציוני לא התקבלה.

<היו"ר יואב קיש:>
הסתייגות מס' 5, מי בעד? שבעה. מי נגד? שמונה. 

הצבעה

בעד ההסתייגות – 7

נגד – 8

נמנעים – אין

הסתייגות מס' 5 של המחנה הציוני לא התקבלה.

<היו"ר יואב קיש:>
הסתייגות מס' 6, מי בעד? שבעה. מי נגד? שמונה.

הצבעה

בעד ההסתייגות – 7

נגד – 8

נמנעים – אין

הסתייגות מס' 6 של המחנה הציוני לא התקבלה.

<יעל כהן-פארן (המחנה הציוני):>
שבעה נגד. 

<תמר זנדברג (מרצ):>
איך שמונה?

<היו"ר יואב קיש:>
הסתייגות מס' 8, מי בעד?

<תמר זנדברג (מרצ):>
מה זה, הוא הצביע אחרי שאמרת שמונה. לא, לא, רק שנייה, הוא הצביע אחרי שאמרת שמונה - - -

<היו"ר יואב קיש:>
הסתייגות מס' 7, מי בעד?

<תמר זנדברג (מרצ):>
סליחה רגע, היועץ המשפטי - - -

<היו"ר יואב קיש:>
תמר, הוא הצביע. הסתייגות 7 - - -

<תמר זנדברג (מרצ):>
לא, סליחה, הוא לא הצביע. אתה הצבעת אחרי שהוא אמר שמונה - - -

<היו"ר יואב קיש:>
מי בעד הסתייגות 7 - - -

<תמר זנדברג (מרצ):>
לא, לא, סליחה, לעצור את ההצבעה. זה לא נכון, סליחה, אני יושבת פה, זה מצולם - - -

<היו"ר יואב קיש:>
מנהלת הוועדה קובעת, תודה, נגמר. הסתייגות מס' 7 - - -

<תמר זנדברג (מרצ):>
יש צילום, בואו נבדוק בצילום. 

<היו"ר יואב קיש:>
אנחנו נתחיל ב-נגד ואחרי זה נעבור ל-בעד. הסתייגות מס' 7, מי נגד?

<לאה קריכלי:>
שבעה.

<היו"ר יואב קיש:>
עוד פעם, לא ראינו. תרים גבוה. שמונה. 

<תמר זנדברג (מרצ):>
נו באמת, מה זה, ספירה כבקשתך? 

<דוד אמסלם (הליכוד):>
אתה לא עובד אצלם - - -

<היו"ר יואב קיש:>
מי בעד?

<מאיה יעקבס:>
הוא עובד אצלנו, וגם אתה עובד אצלנו. 

<היו"ר יואב קיש:>
תוציאו אותה בבקשה החוצה. 

<לאה קריכלי:>
שבעה.

<היו"ר יואב קיש:>
שבעה. 

הצבעה

בעד ההסתייגות – 7

נגד – 8

נמנעים – אין

הסתייגות מס' 7 של המחנה הציוני לא התקבלה.

<היו"ר יואב קיש:>
הסתייגות 8, מי נגד? ידיים גבוה. אה, הנה, לאה איתנו, יופי, תוסיפו אותה למספר. תשעה עם לאה פדידה. מי בעד?

הצבעה

בעד ההסתייגות – 7
נגד – 9
נמנעים – אין 

הסתייגות מס' 8 של המחנה הציוני לא התקבלה. 

<תמר זנדברג (מרצ):>
איזה שטויות אלה.

<יעל כהן-פארן (המחנה הציוני):>
לאה לא הצביעה בעד. 

<היו"ר יואב קיש:>
היא עשתה ככה - - -

<לאה פדידה (המחנה הציוני):>
עשיתי ככה בשיער - - -

<היו"ר יואב קיש:>
אם אתם מתחילים – אז נתחיל. 

<תמר זנדברג (מרצ):>
מה זה המאפיה הזאת? יש פה הצבעה. 
<היו"ר יואב קיש:>
אתם מגחכים את ההצבעה, את מגחכת את ההצבעה. יש פה מנהלת ועדה שאומרת. 

<תמר זנדברג (מרצ):>
היא אומרת, אבל מה לעשות, היא סופרת כאלה שלא הצביעו.

<היו"ר יואב קיש:>
הסתייגות 9, מי נגד? 9, מי נגד? ידיים למעלה. מי נגד הסתייגות 9? שמונה. 

<תמר זנדברג (מרצ):>
גן ילדים. 

<היו"ר יואב קיש:>
מי בעד? שבעה.

הצבעה

בעד ההסתייגות – 7
נגד – 9
נמנעים – אין 

הסתייגות מס' 9 של המחנה הציוני לא התקבלה. 

<היו"ר יואב קיש:>
הסתייגות מס' 10, מי נגד?

<תומר רוזנר:>
צריך להגיד שהיא לא התקבלה. 

<היו"ר יואב קיש:>
אני אגיד אחרי זה. שמונה נגד. מי בעד? שבעה. 

הצבעה

בעד ההסתייגות – 7
נגד – 8
נמנעים – אין 

הסתייגות מס' 10 של המחנה הציוני לא התקבלה. 

<היו"ר יואב קיש:>
עד עכשיו כל ההסתייגויות לא התקבלו. ממשיכים להסתייגות מס' 11.

<תמר זנדברג (מרצ):>
סופרים אנשים שלא הצביעו, אז בטח שהן לא יתקבלו. 

<היו"ר יואב קיש:>
ההסתייגות שלי תהיה אחרי ההסתייגות של גרמן. 

<תומר רוזנר:>
אז אתה בסוף. 

<היו"ר יואב קיש:>
אז אני בסוף. הסתייגות מס' 11, מי נגד?

<טלב אבו עראר (הרשימה המשותפת):>
למה הוא מתחיל בנגד?

<יעל כהן-פארן (המחנה הציוני):>
כי הוא רוצה שהם יצביעו. 

<היו"ר יואב קיש:>
מי בעד? 

הצבעה

בעד ההסתייגות – מיעוט
נגד – רוב
נמנעים – אין 

הסתייגות מס' 11 של המחנה הציוני לא התקבלה. 

<היו"ר יואב קיש:>
לא התקבלה. הסתייגות מס' 12, מי נגד? שמונה. מי בעד? שבעה. 
הצבעה

בעד ההסתייגות – 7
נגד – 8
נמנעים – אין 

הסתייגות מס' 12 של המחנה הציוני לא התקבלה. 

<היו"ר יואב קיש:>
לא התקבלה. הסתייגות מס' 13, מי נגד? שמונה. מי בעד? שבעה. 

הצבעה

בעד ההסתייגות – 7
נגד – 8
נמנעים – אין 

הסתייגות מס' 13 של המחנה הציוני לא התקבלה. 

<היו"ר יואב קיש:>
לא התקבלה. הסתייגות מס' 14, מי נגד? מי בעד?

הצבעה

בעד ההסתייגות – 7
נגד – 8
נמנעים – אין 

הסתייגות מס' 14 של המחנה הציוני לא התקבלה. 

<היו"ר יואב קיש:>
הסתייגות מס' 15, מי נגד? מי בעד?

הצבעה

בעד ההסתייגות – 7
נגד – 8
נמנעים – אין 

הסתייגות מס' 15 של המחנה הציוני לא התקבלה. 

<היו"ר יואב קיש:>
לא התקבלה. הסתייגות מס' 16, מי נגד? הנה, את איתנו, זנדברג, למה?

<תמר זנדברג (מרצ):>
ככה. מה לעשות, אני בעד הציבור, לא בעד השחיתות שלכם. 

<היו"ר יואב קיש:>
מי בעד? שבעה. 
הצבעה

בעד ההסתייגות – 7
נגד – 8
נמנעים – אין 

הסתייגות מס' 16 של המחנה הציוני לא התקבלה. 

<היו"ר יואב קיש:>
לא התקבלה. הסתייגות מס' 17, מי נגד? שמונה. מי בעד? שבעה. 

<בצלאל סמוטריץ (הבית היהודי):>
מה הסיפור שלו שהוא מצביע נגד?

<תמר זנדברג (מרצ):>
בגלל שהוא גר בחיפה והוא לא רוצה למות מהפצצה שאתם מטמינים לו שם. 

הצבעה

בעד ההסתייגות – 7
נגד – 8
נמנעים – אין 

הסתייגות מס' 17 של המחנה הציוני לא התקבלה. 

<היו"ר יואב קיש:>
לא התקבלה. כל ההסתייגויות של המחנה הציוני לא התקבלו. 

<תמר זנדברג (מרצ):>
אם הייתה פה איזה התנחלות אתה היית פה עושה בלגן. 

<בצלאל סמוטריץ (הבית היהודי):>
בגלל שהוא דמגוג ציניקן - - -

<תמר זנדברג (מרצ):>
תתבייש לך. 

<ליהי שחר ברמן:>
הוא לא דמגוג, הוא משרת את הציבור. 

<דב חנין (הרשימה המשותפת):>
להתראות במשרדי היחידה הארצית לחקירות הונאה, להתראות במשרדי היחידה. 

<היו"ר יואב קיש:>
אנחנו עוברים להסתייגויות מרצ - - -

<תמר זנדברג (מרצ):>
אם הייתה פה התנחלות על הפרק אתה היית מתבצר עם בלוני גז, אז על מה אתה מדבר? אבל מתושבי חיפה לא אכפת לך. 

<מאיה יעקבס:>
בושה וחרפה מה שקורה פה, בושה וחרפה, תתביישו לכם. 

<היו"ר יואב קיש:>
הסתייגות קבוצת מרצ, יש לנו עשר הסתייגויות - - -

<קריאה:>
ארבע. 

<היו"ר יואב קיש:>
אה, יותר טוב. למה רק ארבע? הסתייגות מס' 1 של קבוצת מרצ, מי נגד? שמונה. מי בעד? שבעה.
הצבעה

בעד ההסתייגות – 7
נגד – 8
נמנעים – אין 

הסתייגות מס' 1 של מרצ לא התקבלה. 

<היו"ר יואב קיש:>
לא התקבלה. הסתייגות מס' 2, מי נגד? מי נגד? מי בעד? 

<מאיה יעקבס:>
דוח מבקר המדינה יבדוק את כל אחת ואחת מההצבעות האלה. 

הצבעה

בעד ההסתייגות – 7
נגד – 8
נמנעים – אין 

הסתייגות מס' 2 של מרצ לא התקבלה. 

<היו"ר יואב קיש:>
לא התקבלה. הסתייגות מס' 3 של מרצ, מי נגד? בצלאל. פדידה, תשמרי על עצמך. מי בעד?

הצבעה

בעד ההסתייגות – 7
נגד – 8
נמנעים – אין 

הסתייגות מס' 3 של מרצ לא התקבלה. 

<היו"ר יואב קיש:>
לא התקבלה. אנחנו עוברים להסתייגות האחרונה של קבוצת מרצ, הסתייגות 4. מי נגד?

<מאיה יעקבס:>
בושה וחרפה שאתם עושים - - -

<היו"ר יואב קיש:>
תוציאו אותה החוצה בבקשה. שמונה. 

<מאיה יעקבס:>
אני יוצאת. זאת בושה, אתם צריכים להתבייש שככה אתם מנהלים. אתם קיבלתם מנדט - - -

<היו"ר יואב קיש:>
מי בעד? שבעה. 

הצבעה

בעד ההסתייגות – 7
נגד – 8
נמנעים – אין 

הסתייגות מס' 4 של מרצ לא התקבלה. 

<היו"ר יואב קיש:>
לא התקבלה. חבר הכנסת סמוטריץ משך את ההסתייגות שלו. 

<תומר רוזנר:>
רגע, רגע, רגע, חבר הכנסת סמוטריץ - - -

<היו"ר יואב קיש:>
מרצ לא התקבלה - - -

<מאיה יעקבס:>
אתם קיבלתם מנדט מהציבור ואתם פוגעים בציבור - - -

<היו"ר יואב קיש:>
תוציאו אותה. ההסתייגויות של מרצ לא התקבלו. ההסתייגות של סמוטריץ, מה איתה?

<תומר רוזנר:>
חבר הכנסת סמוטריץ, אתה חוזר בך מהסתייגות מס' 3?

<בצלאל סמוטריץ (הבית היהודי):>
כן.

<תומר רוזנר:>
הסתייגות מס' 2 היא - - - בנוסח החוק, ולכן נשארה הסתייגות מס' 1.

<היו"ר יואב קיש:>
2 הוטמע בנוסח החוק, נשאר מס' 1. 

<קריאות:>
- - -

<היו"ר יואב קיש:>
אנחנו עוברים להצביע על ההסתייגויות של חברת הכנסת גרמן, מס' 2 ומס' 5 במסמכה. אני אקרא להן מעכשיו הסתייגויות יש עתיד 1 ו-2. חברים, מי נגד הסתייגות יש עתיד מס' 1? מי בעד?
הצבעה

בעד ההסתייגות – 7
נגד – 8
נמנעים – אין 

הסתייגות מס' 1 של יש עתיד לא התקבלה. 

<היו"ר יואב קיש:>
לא התקבלה. הסתייגות מס' 2 של יש עתיד, מי נגד?
הצבעה

בעד ההסתייגות – 7
נגד – 8
נמנעים – אין 

הסתייגות מס' 2 של יש עתיד לא התקבלה. 

<היו"ר יואב קיש:>
לא התקבלה. ההסתייגויות של יש עתיד לא התקבלו. יש לנו הסתייגות אחת של יו"ר הוועדה, אני מעלה אותה להצבעה. 

<יעל כהן-פארן (המחנה הציוני):>
איזה הסתייגות?

<היו"ר יואב קיש:>
מה שהגשתי בתחילת הוועדה. 

<זאב בנימין בגין (הליכוד):>
יואב, רק בלי המילים "בנסיבות העניין". 

<היו"ר יואב קיש:>
איפה זה?

<זאב בנימין בגין (הליכוד):>
ב-3.
<היו"ר יואב קיש:>
בסדר, זה מוסכם. 

<יעל גרמן (יש עתיד):>
ההסתייגות שלך זה שלושת הסעיפים האלה? 

<היו"ר יואב קיש:>
כן, שלושת הסעיפים. מי בעד הסתייגות של יושב-ראש הוועדה, שירים את ידו. מי נגד? 

<יעל גרמן (יש עתיד):>
אני לא יכולה להצביע נגד. 

<תמר זנדברג (מרצ):>
נו באמת, יעל. 

<היו"ר יואב קיש:>
שישה. 

הצבעה

בעד ההסתייגות – 8
נגד – 5
נמנעים – 2
ההסתייגות של יושב-ראש ועדת הפנים והגנת הסביבה התקבלה. 

<היו"ר יואב קיש:>
ההסתייגות התקבלה ותוטמע בנוסח החוק. 

<יעל כהן-פארן (המחנה הציוני):>
זה נושא חדש. סעיף 3 זה נושא חדש. 

<בצלאל סמוטריץ (הבית היהודי):>
זה נושא חדש?

<יעל כהן-פארן (המחנה הציוני):>
היא התקבלה ועכשיו היא בנוסח החוק, אז חייבים - - -

<קריאות:>
- - -

<יעל כהן-פארן (המחנה הציוני):>
נושא חדש, זה לא צורך חיוני אפילו.

<היו"ר יואב קיש:>
חברת הכנסת פארן, אל תפריעי, אני מתייחס למה שאת אומרת. באמת, אי אפשר ככה, אתם לא יכולים לסכל דיון בצעקות. 

<יעל כהן-פארן (המחנה הציוני):>
אבל זה לא - - -

<היו"ר יואב קיש:>
אני אתייחס למה שאת אומרת, אבל זה בלתי נסבל. תקשיבו, או שאתם מתייחסים - - -

<קריאות:>
- - -

<היו"ר יואב קיש:>
חברים, אני רוצה להגיד ככה - - -
<תומר רוזנר:>
- - - 

<היו"ר יואב קיש:>
אבל הצבענו כבר. היא חיכתה לאחרי ההצבעה. 

<תומר רוזנר:>
אה, אחרי ההצבעה היא אמרה את זה?

<היו"ר יואב קיש:>
בטח. 

<יעל כהן-פארן (המחנה הציוני):>
לא, כי זה לא היה בנוסח החוק, אבל עכשיו, כשזה נכנס לנוסח החוק - - -

<היו"ר יואב קיש:>
סליחה, אני רוצה להגיד בצורה הכי ברורה, ואני אומר את זה לחברי הכנסת של האופוזיציה: לתפיסתי – ואתם יכולים להגיד שאני טועה – אתם מבזים - - -

<תמר זנדברג (מרצ):>
די כבר לחלק ציונים. 

<היו"ר יואב קיש:>
לתפיסתי אתם מבזים - - -

<תמר זנדברג (מרצ):>
ואתם מסכנים את כל תושבי מפרץ חיפה בשביל החברים של ביבי. 

<היו"ר יואב קיש:>
רגע, תקשיבי רגע. אתם יודעים שאתם לא מסוגלים לשמוע אפילו משפט אחד? אתם אפילו לא יודעים על מה יש מדבר. 

<תמר זנדברג (מרצ):>
מה זה קשור?

<היו"ר יואב קיש:>
חברת הכנסת זנדברג, אולי זה בגלל שיש לך פריימריז, אבל את לא מוכנה לשמוע. זה פשוט נהיה דיקטטורית המיעוט. 

<תמר זנדברג (מרצ):>
נו באמת, אין פה מה לשמוע. 

<היו"ר יואב קיש:>
דיקטטורת המיעוט.
<תמר זנדברג (מרצ):>
באמת, ממש להזיל דמעה - - -
<היו"ר יואב קיש:>
אני אומר לך בצורה הכי ברורה, אנחנו בשלב ההצבעות - - -

<תמר זנדברג (מרצ):>
מחזיקים בכיסא למושחת – ואתה מחלק ציונים בלי בושה. 

<היו"ר יואב קיש:>
אני לא זוכר בשלב ההצבעות כזאת התנהגות חסרת רסן - - -

<תמר זנדברג (מרצ):>
אתה לא זוכר? אז תיזכר. אני לא זוכרת כזה חוק מושחת. 

<היו"ר יואב קיש:>
אתם מנצלים את זה שאני מתנהג בצורה שבאמת מכבדת את הכנסת, ואתם פוגעים בכבוד הכנסת. 

<תמר זנדברג (מרצ):>
אתה תקבל מדליה.

<יעל גרמן (יש עתיד):>
אבל יואב, אתה אמרת שאתה לא מצביע, וברגע האחרון הצבעת. 

<היו"ר יואב קיש:>
עכשיו אני שואל את היועץ המשפטי: הייתה לנו הצבעה על הסתייגות שלי כיו"ר הוועדה, ואחרי שהצבענו וההצעה התקבלה, טוענת חברת הכנסת פארן לנושא חדש. השאלה האם אפשר אחרי הצבעה שהתקבלה לטעון טענת נושא חדש. 

<יעל גרמן (יש עתיד):>
אנחנו לא ידענו שזה יעלה. 

<היו"ר יואב קיש:>
אבל זה עלה. הודעתי - - -

<יעל כהן-פארן (המחנה הציוני):>
הצבענו רק על ההסתייגות, עוד לא הצבענו - - -

<תמר זנדברג (מרצ):>
אתה הודעת - - -

<היו"ר יואב קיש:>
לא, זה גם לא נכון. הודעתי בתחילת ה - - -

<יעל כהן-פארן (המחנה הציוני):>
לא, אתה אמרת שאתה לא מעלה את זה. 

<היו"ר יואב קיש:>
חברת הכנסת גרמן, אני הודעתי לפני תחילת ההסתייגות שאני את ההצעה שלי מעלה כהסתייגות, והיא תעלה כהסתייגות אחרונה. 

<יעל גרמן (יש עתיד):>
אני לא שמעתי את זה. 

<היו"ר יואב קיש:>
זה נאמר לפרוטוקול בצורה הכי ברורה. 

<יעל גרמן (יש עתיד):>
אני שמעתי שאתה מוריד את הכול. 

<היו"ר יואב קיש:>
לא. ולכן - - -

<יעל גרמן (יש עתיד):>
וכשהעלית את זה אני נמנעתי - - -

<היו"ר יואב קיש:>
לפני שבאתי להצביע על ההסתייגויות כך אמרתי. 

ידידי היועץ המשפטי, אני רוצה את תשובתך לטענתך - - -

<יעל גרמן (יש עתיד):>
האם - - -

<היו"ר יואב קיש:>
לא, חברת הכנסת גרמן, את לא מדברת איתו. גרמן, אני מדבר איתו, לא את. תודה. 

<יעל גרמן (יש עתיד):>
אני מבקשת לדעת אם זה תקין, אם התהליך הזה היה תקין.

<היו"ר יואב קיש:>
אני שאלתי אותו שאלה: הצבענו על ההסתייגות, כפי שהודעתי לפני ההצבעות – שבכוונתי להוביל את זה כהסתייגות אחרונה. זה דבר ששאלתי אותו לפני כן והוא אמר שזה בהחלט תקין ובסדר, אחרת לא הייתי עושה את זה. העלינו את זה כהסתייגות אחרונה. אחרי ההסתייגות שהתקבלה, בתוצאה של 8–6, פנתה חברת הכנסת פארן בדרישה לנושא חדש. האם ניתן ברמה המשפטית לטעון נושא חדש להסתייגות שהתקבלה. תודה. ואני מבקש שקט. 

<יעל כהן-פארן (המחנה הציוני):>
לא, אבל אני מבקשת לשאול משהו בהקשר הזה. אתה בתחילת הדיון הפצת את זה גם באס-אם-אס, גם במודפס, ואז אמרת שאתה לא מצביע על זה. 

<היו"ר יואב קיש:>
נכון. 

<יעל כהן-פארן (המחנה הציוני):>
אתה אמרת "אני לא מצביע" - - -

<היו"ר יואב קיש:>
נכון, זה נכון, הכול את צודקת. אז אני אזקק את דבריי. אמרתי שאני לא מצביע, ואז, לפני שהתחלנו להצביע אמרתי בצורה הכי ברורה שאני מעלה את זה כהסתייגות. אמרתי שזאת תהיה ההסתייגות האחרונה. 

<יעל גרמן (יש עתיד):>
אני מודה שלא שמעתי. 

<היו"ר יואב קיש:>
מה אני אעשה, אני אשם? ולא רק זה, גם לפני שעשיתי את זה – ועל זה יעיד היועץ המשפטי – שאלתי את היועץ המשפטי אם אני יכול לעשות את זה, והוא אמר לי שבהחלט כן. 

<יעל כהן-פארן (המחנה הציוני):>
אז מתי הייתי צריכה להגיש את הנושא חדש? ברגע שאמרת את זה?

<היו"ר יואב קיש:>
אחרי שהודעתי. 

<יעל כהן-פארן (המחנה הציוני):>
אז אני לא שמעתי - - -

<היו"ר יואב קיש:>
אז פעם, חברי האופוזיציה, תשמרו על שקט, אולי תשמעו דברים חשובים בדיון הזה. 

<יעל כהן-פארן (המחנה הציוני):>
אדוני היושב-ראש - - -

<היו"ר יואב קיש:>
לא, נגמר, נגמר. השאלה היא האם אחרי ההצבעה אפשר לטעון נושא חדש. בבקשה. 

<תומר רוזנר:>
התקנון איננו ברור בעניין הזה. התקנון אומר שהודעה על נושא חדש צריכה להיות במהלך הצעת התיקון של חבר הכנסת. מה שחבר הכנסת קיש, יושב-ראש הוועדה, עשה זה שהוא הודיע על הצעתו כהסתייגות, שאז זאת הצעה לתיקון הנוסח, ולכן אפשר לטעון עד תום הדיון נושא חדש. מצד שני, התקנון אומר שאפשר לטעון טענת נושא חדש עד שהוועדה מאשרת את החוק בקריאה שנייה ושלישית. ולכן, כיוון שהוועדה עדיין לא אישרה את הצעת החוק בקריאה שנייה ושלישית, ובשל הספק, אני חושב שצריך להתיר את הטענה הזאת. 
<היו"ר יואב קיש:>
אז בואו נסכם ככה. אני מקבל את הייעוץ המשפטי. הסיטואציה היא כזו: סיימנו עם ההסתייגות, נשארה רק הצבעה אחרונה על החוק, ויש טענה של חברת הכנסת פארן לנושא חדש. זה יידון בוועדת הכנסת, ואחרי זה נתכנס להצבעה אחרונה. תודה. אנחנו נעשה הפסקה והדיון יתחדש בהמשך, כשנודיע. 
<הישיבה ננעלה בשעה 10:00.>

[image: image1][image: image2.png]


[image: image3.png]o)
2



